b"\n_START_ARTICLE_\nFrederick Spencer Chapman\n_START_SECTION_\n\xc5\xbdivljenjepis\n_START_PARAGRAPH_\nRodil se je 10. maja 1907 v Londonu. Mati, Winifred Ormond, je umrla kmalu po njegovem rojstvu in njegov o\xc4\x8de, Frank Spencer Champman, je padel med prvo svetovno vojno. On in njegov starej\xc5\xa1i brat, Robert, sta kot siroti pristala v rejni\xc5\xa1tvu duhovnika in njegove \xc5\xbeene. Takrat je razvil zanimanje za zbiranje metuljev, divjih ro\xc5\xbe in opazovanje ptic. _NEWLINE_\xc5\xa0olal se je na Sedbergh School (Yorkshire) in s \xc5\xa1tipendijo na Kolid\xc5\xbeu svetega Janeza (St. John's College) Univerze v Cambridgu, kjer je \xc5\xa1tudiral zgodovino in angle\xc5\xa1\xc4\x8dino. Tu se je navzel tudi adventuristi\xc4\x8dnega duha, tako da je do diplomiranja opravil \xc5\xbee ve\xc4\x8d ekspedicij v tujini, med drugim v Alpe in Islandijo. _NEWLINE_Po \xc5\xa1tudiju je ve\xc4\x8d let (1930-31 in 1932-33) pre\xc5\xbeivel na Grenladiji kot \xc4\x8dlan dveh ekspedicij, ki sta iskali mo\xc5\xbene zra\xc4\x8dne poti za letalske polete med Evropo in Ameriko. Deloval je kot geodet, smu\xc4\x8darski strokovnjak in ornitolog. V tem \xc4\x8dasu je dokazal \xc5\xa1e usposobljenost za fotografiranje. Napisal je tudi uradne monografije obeh ekspedicij: Northern Lights (1932) in Watkins' Last Expedition (1934) ter tudi naredil film Northern Lights. Po vrnitvi je pri\xc4\x8del s predavanji o Arktiki, kar je nadaljeval \xc5\xa1e pozneje v \xc5\xbeivljenju. _NEWLINE_Nato se je posvetil u\xc4\x8denju; zaposlil se je na Aysgarth Preparatory School (Yorkshire), a se je nato \xc5\xbe leta 1936 pridru\xc5\xbeil himalajski ekspediciji. Tu je spoznal Basila Goulda, politi\xc4\x8dnega \xc4\x8dastnika za Sikim, Butan in Tibet, kateru mu je ponudil, da postane njegov zasebni tajnik med odpravo v Lhaso v letu 1936-37. V tem \xc4\x8dasu se je seznanil tudi z voja\xc5\xa1ko-obve\xc5\xa1\xc4\x8devalno dejavnostjo, saj je med misijo de\xc5\xa1ifriral telegrame, izdeloval filme in fotografije, zbiral vzorce lokalne flore in favne, izvajal geodetske naloge in zasebne naloge za Goulda ter pisal uradni dnevnik misije. V tem \xc4\x8dasu je zbral tudi dovolj materiala za naslednji dve knjigi: Lhasa: The Holy City (1938) in Helvellyn to Himalaya (1940)._NEWLINE_Leta 1938 se je ponovno vrnil k u\xc4\x8denju, tokrat na Gordonstoun School (\xc5\xa0kotska). Zaradi bli\xc5\xbeajo\xc4\x8de druge svetovne vojne je bil vpoklican v aktivno voja\xc5\xa1ko slu\xc5\xbebo; sprva je opravljal naloge v Veliki Britaniji, nato pa je septembra 1941 postal poveljnik gverilske \xc5\xa1ole v Singapurju. Nato je bil poslan v japonsko zaledje, da organizira izvidni\xc5\xa1ke in sabota\xc5\xbene operacije. V tej vlogi se je izkazal, tako da je naslednja tri in pol leta (1942-45) pre\xc5\xbeivel v malajski d\xc5\xbeungli. Ob koncu vojne je bil povi\xc5\xa1an v podpolkovnika in bil odlikovan s DSO (1944) & Bar (1946). Svoje medvojne izku\xc5\xa1nje je opisal v izredno uspe\xc5\xa1ni knjigi The Jungle is Neutral (1948). _NEWLINE_Po drugi svetovni vojni se je poro\xc4\x8dil s Faith Mary Townson in postal direktor Outward Bound Trust. Nato se je ponovno vrnil k u\xc4\x8denju in sicer je postal ravnatelj ve\xc4\x8d \xc5\xa1ol: British Forces' King Alfred School v Pl\xc3\xb6nu, Zahodna Nem\xc4\x8dija (1948-52), St. Andrew's College, Grahamstown, Ju\xc5\xbenoafri\xc5\xa1ka republika in Pestalozzi Children's Village for displaced children in Sedlescombe, Sussex (1962-66). Zadnja leta \xc5\xbeivljenja je bil zaposlen kot nadzornik Wantage Halla na Univerzi Reading, kjer je 8. avgusta 1971 storil samomor."